5. melléklet

Gazdálkodás- és Regionális Tudományok Doktori Iskola
Kutatásetikai Bizottságának 
ügyrendje

A Gazdálkodás- és Regionális Tudományok Doktori Iskola (a továbbiakban: MATE GRDI) Kutatásetikai Bizottságának (a továbbiakban: Bizottság) célja, hogy a MATE GRDI doktoranduszai kutatásainak etikai vonatkozásait megvizsgálja és azokról döntést hozzon. 
A Bizottságához magyar és angol nyelven nyújthatnak be etikai kérelmeket a doktori iskola hallgatói és témavezetői, valamint az AGI és VFGI munkatársai.
A Bizottság folyamatos kapcsolatban áll a Magyar Agrár- és Élettudományi Egyetem Tudományetikai Bizottságával, annak iránymutatása alapján végzi munkáját.
A Bizottság elnökét a GRDI vezetője kéri fel és a TTT választja meg. A Bizottság tagjait a Bizottság elnöke kéri fel és a TTT választja meg.
A kérelmek formai megfelelőségének előzetes vizsgálatát a Bizottság titkára végzi. Ha a benyújtott dokumentáció formai szempontból megfelelő, a titkár továbbítja azt a Bizottság elnökének. Az elnök által felkért szakértő ezt követően részletes szakmai értékelést készít a kérelemről.
A kérelmek elbírálásáról a Bizottság testületi keretek között, többségi szavazással dönt. Szavazategyenlőség esetén az elnök szavazata dönt. Ha a Bizottság valamely tagja vagy az elnök az adott kérelem tekintetében érintett, az eljárásban és a szavazásban nem vehet részt. Ha az elnök érintettsége (pl. szerzőség vagy társszerzőség) felmerül, a Bizottság az adott ügy elbírálásának idejére – a szavazást megelőzően – ideiglenes elnököt választ.
A Bizottság a kérelmek elbírálása során az alábbi döntéseket hozhatja:
– megállapítja illetékességének hiányát;
– a kérelmet elfogadja vagy elutasítja;
– megállapítja, hogy a tervezett vizsgálat etikai engedélyhez nem kötött.

A Bizottság a kiadott kutatási engedélyekre vonatkozó információkat a honlapján nyilvánosságra hozza.
